b'\n_START_ARTICLE_\nPrebiotik\n_START_PARAGRAPH_\nPrebiotiki so za \xc4\x8dloveka neprebavljivi ogljikovi hidrati in tako ne predstavljajo neposredno hranil, vendar pozitivno vplivajo na \xc4\x8drevesno floro. Normalna \xc4\x8drevesna flora, ki jo predstavljajo bakterije in drugi mikroorganizmi v debelem \xc4\x8drevesu, ima pomembno nalogo pri zagotavljanju zdravja posameznika, zato so prebiotiki za\xc5\xbeelena sestavina vsakodnevne prehrane. Mikroorganizmi \xc4\x8drevesne flore namre\xc4\x8d proizvajajo encime, ki omogo\xc4\x8dajo prebavo prebiotikov in jih zato lahko porabijo kot hranila._NEWLINE_Prebiotiki se naravno nahajajo zlasti v neobdelani rastlinski hrani, dandanes pa jih pogosto dodajajo prehrambenim izdelkom. Prebiotika, ki se najpogosteje dodajata \xc5\xbeivilom, sta inulin in oligofruktoza.'